Birthe Skaarup (DF), 2007-05-11:
Det har under alle omstændigheder nogle konsekvenser, som efter Dansk Folkepartis vurdering nøje bør undersøges.
Vi kan da i hvert fald spørge lidt ind til det i udvalget.
Vi er udmærket klar over, at der er mennesker i dette samfund, som føler, at de ikke kan identificere sig med det køn, de er født med, og at det har nogle konsekvenser for deres livsførelse både med hensyn til arbejde, familie og øvrige omgivelser.
Vi har da også tidligere i Folketingets Sundhedsudvalg haft foretræde af transseksuelle, og de har redegjort for, at de måske synes, at vi i Danmark ikke er hurtige nok og ikke har en klar udmelding på det her område.
Jeg synes, at vi her i Danmark har nogle klare retningslinjer for tildeling af cpr-numre, nemlig kønnet.
Og såfremt man har mulighed for en kønsskifteoperation, kan man også ansøge om at få ændret sit cpr-nummer, hvilket vi i Dansk Folkeparti synes er helt fair i forhold til den eksisterende tildeling af kønsopdelte personnumre.
Når Enhedslisten har den opfattelse af cprnummer-tildelingen, tror jeg, det hænger sammen med indstillingen til, at det ikke bør være et krav, at kirurgiske forandringer af kønnet skal ligge til grund for, at man kan skifte cpr-nummer.
Andre har været inde på noget af det samme i forbindelse med navneloven, hvoraf det fremgår, at et fornavn ikke må betegne det modsatte køn i forhold til den, der bærer navnet.
Men der er også nogle undtagelser, hvor Rigshospitalets Sexologiske Klinik vurderer, om vedkommende er transseksuel, og såfremt der er tvivl, kan man indhente en yderligere udtalelse fra Retslægerådet.
På pasområdet er det jo også sådan, at det skal angives, hvilket biologisk køn man er, og andre har også tidligere været inde på, at såfremt man har fået en medicinsk kastration, men ikke fået foretaget et kønsmodificerende indgreb, er det altså det biologiske køn, der bestemmer, hvad der skal stå i passet.
Derimod gælder der andre regler for tildelingen af personnummer, som først kan ændres, når en kønsskifteoperation er afsluttet.
Det er blot for at sætte tingene lidt i perspektiv og på plads i den her debat.
Sådan som vi har forstået det i Dansk Folkeparti, skal der grundige undersøgelser og samtaler og forberedelser til, før man fra det offentliges side giver tilladelse til en kønsskifteoperation, og det bifalder vi også.
Det er en alvorlig sag at få foretaget en sådan operation, og der er, har vi hørt, nogle, der har fortrudt, og derfor synes jeg, at grundighed er helt i orden.
Det skal i hvert tilfælde være et meget stort ønske, for der er jo ikke mange fortrydelsesmuligheder.
Vi ved også, at der er flere, der har ønsket en kønsskifteoperation så inderligt, at de, fordi man ikke har villet udføre den i Danmark, har betalt af egen lomme og fået foretaget denne operation i udlandet.
Dansk Folkeparti har ikke noget imod, at vi i udvalgsbehandlingen prøver at belyse nogle af de problemstillinger, der er rejst her i dag, for måske at se sagen i et lidt andet perspektiv.
Men jeg synes som sagt, og det har vi diskuteret i vort parti, at den lovgivning, der er på det her område med tildeling af personnummer, pas og sundhedskort, er udmærket.
Som sagt kan vi godt se, at det ikke er et helt nemt område, og det er også det, jeg prøver på at give udtryk for her i dag.